รัฐบาลไทย-ข่าวทำเนียบรัฐบาล-รมว.เฮ้ง ชูเว็บ “ไทยมีงานทำ” รวมตำแหน่งงานภาครัฐ และเอกชน ประจำเดือนมกรา 65 กว่า 2 แสนอัตรา
วันเสาร์ที่ 29 มกราคม 2565
รมว.เฮ้ง ชูเว็บ “ไทยมีงานทํา” รวมตําแหน่งงานภาครัฐ และเอกชน ประจําเดือนมกรา 65 กว่า 2 แสนอัตรา
กระทรวงแรงงาน ชวนคนหางานใช้บริการ เว็บไซต์ ไทยมีงานทํา.doe.go.th และผ่านแอปฯ “ไทยมีงานทํา”  ที่รวบรวมตําแหน่งงานภาครัฐ เอกชน และตําแหน่งงานจากบริษัทจัดหางานไว้มากที่สุด พร้อมให้บริการโดยไม่มีค่าใช้จ่าย
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า กระทรวงแรงงาน โดยกรมการจัดหางาน เตรียมตําแหน่งงานว่างรองรับคนว่างงาน คนหางาน ผู้จบการศึกษาใหม่ กลุ่มผู้เปราะบาง กลุ่มผู้ได้รับผลกระทบจากสถานการณ์การแพร่ระบาดของโรคโควิด - 19 และทุกคนที่ต้องการมีงานทํา ผ่านระบบออนไลน์ บนแพลตฟอร์ม “ไทยมีงานทํา” เว็บหางานและหลักสูตรฝึกอบรมที่ประชาชนสามารถเข้าถึงตําแหน่งงานที่สนใจและเหมาะสมกับตนเอง หลักสูตรฝึกอบรมเพื่อพัฒนาทักษะและเพิ่มโอกาสการมีงานทํา โดยเป็นช่องทางรองรับความต้องการจ้างงานทั้งจากภาครัฐและภาคเอกชน ซึ่งพร้อมให้บริการทั้ง Web Application และ Mobile Application
โดยเดือนมกราคม 2565 มีตําแหน่งงาน (Active ในระบบ) จํานวน 204,689 อัตรา ซึ่งตําแหน่งงาน 5 อันดับแรกที่มีความต้องการมากที่สุด ได้แก่ 1. แรงงานด้านการผลิต ,แรงงานทั่วไป 2. พนักงานขาย/ตัวแทนนายหน้าขายบริการธุรกิจอื่น ๆ 3. พนักงานจัดส่งสินค้าอื่น ๆ 4. ธุรการ ,เสมียนทั่วไป และ 5. พนักงานขับรถยนต์
“พล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน มีความห่วงใยผู้ว่างงาน ผู้ถูกเลิกจ้าง คนหางาน และผู้ได้รับผลกระทบจากโควิด-19 รวมทั้งนักศึกษาจบใหม่ที่ยังขาดประสบการณ์ทํางาน ทําให้เข้าสู่ตลาดแรงงานได้ยาก ซึ่งผมไม่เคยนิ่งนอนใจ เพราะปัญหาการว่างงานเป็นปัญหาที่กระทบต่อการดําเนินชีวิต การใช้จ่ายในชีวิตประจําวัน จนถึงเศรษฐกิจในระดับประเทศ ขณะนี้ได้สํารวจและเตรียมตําแหน่งงานไว้แล้ว จํานวน 204,689 อัตรา จากทั่วประเทศ โดยกิจการที่มีความต้องการจ้างแรงงานไทย 5 อันดับแรก ได้แก่ 1.การบริการทําความสะอาดทั่วไปของตัวอาคาร 2.การขายปลีกสินค้า ในร้านค้าทั่วไป 3. การผลิตผลิตภัณฑ์พลาสติกอื่นๆ 4.หน่วยงานราชการ 5. การบริการอื่น ๆ โดยมีความต้องการในทุกระดับวุฒิการศึกษา ตั้งแต่ระดับต่ํากว่าประถมศึกษา จนถึงระดับปริญญาโท ซึ่งคนหางานที่ต้องการสมัครงาน และนายจ้างที่ต้องการประกาศรับสมัครงาน สามารถใช้บริการจัดหางานออนไลน์กับกระทรวงแรงงานได้ที่เว็บไซต์ ไทยมีงานทํา.doe.go.th หรือ Application “ไทยมีงานทํา” ที่รวบรวมตําแหน่งงานไว้มากที่สุด และพร้อมให้บริการโดยไม่มีค่าใช้จ่าย นอกจากนี้กระทรวงแรงงานยังขับเคลื่อนโครงการส่งเสริมและรักษาระดับการจ้างงานในธุรกิจ SMEs ที่นอกจากมีวัตถุประสงค์เพื่อช่วยเหลือผู้ประกอบการ ขนาดเล็ก – กลาง ให้ได้รับเงินอุดหนุนช่วยเสริมสภาพคล่อง สร้างความแข็งแรง และฟื้นฟูกิจการให้ดําเนินการได้อย่างต่อเนื่อง ยังมีเป้าหมายสําคัญในการพยุงการจ้างงานเพื่อให้ลูกจ้างสัญชาติไทยไม่ถูกเลิกจ้าง ตามเงื่อนไขโครงการที่จะได้รับสิทธิเงินอุดหนุนจากรัฐบาลต่อเมื่อรักษาระดับการจ้างงานไม่ต่ํากว่าร้อยละ 95 ในระหว่างเข้าร่วมโครงการฯ หรือห้ามเลิกจ้างพนักงานเกินร้อยละ 5”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า จากข้อมูลการให้บริการจัดหางาน ในปีงบประมาณ 2564 ที่ผ่านมา มีตําแหน่งงานว่างสะสม 562,635 อัตรา ผู้สมัครงานมาใช้บริการ 396,275 คน และบรรจุงานแล้ว 283,202 คน โดยกรมการจัดหางานได้อัพเดตและรวบรวมข้อมูลการจ้างงานจากภาครัฐที่เชื่อมโยงข้อมูลจากสํานักงาน ก.พ. มีตําแหน่งงานจากหน่วยงานราชการกว่า 300 หน่วยงาน หน่วยงานที่ขณะนี้มีความต้องการจ้างงาน (Active ในระบบ) ได้แก่ สํานักงานปลัดกระทรวงสาธารณสุข สํานักงานเลขาธิการวุฒิสภา สํานักงานคณะกรรมการอาชีวศึกษา กรมส่งเสริมสหกรณ์ กรมท่าอากาศยาน กรมการค้าต่างประเทศ กรมสวัสดิการและคุ้มครองแรงงาน กรมสุขภาพจิต เป็นต้น และยังมีตําแหน่งงานภาคเอกชน และบริษัทจัดหางานชั้นนําบนแพลตฟอร์ม “ไทยมีงานทํา” ซึ่งมีสถานประกอบการจํานวนมากที่มีตําแหน่งงานเปิดรับมากกว่า 100 อัตราขึ้นไป เช่น บริษัท เอก – ชัย ดีสทริบิวชั่นซิสเทม จํากัด บริษัท โรฟุ (ประเทศไทย) จํากัด บริษัท วนิดา ฟู้ดส์ จํากัด บริษัท เอเชีย เวิลด์ซัพพลาย จํากัด บริษัท ยูโรเซียเอช. อาร์.โซลูชั่น จํากัด
โดยคนหางานสามารถค้นหาข้อมูลตําแหน่งงานที่เหมาะสมกับตัวเองมากที่สุด โดย Matching ตําแหน่งงานตามพื้นที่ และ ภูมิลําเนา รวมถึงจับคู่ตําแหน่งงานจากความรู้ ความสามารถ และทักษะที่มีอยู่ นอกจากนี้ยังมีการให้บริการประกาศรับสมัครงานสําหรับนายจ้าง สถานประกอบการ โดยการลงทะเบียนนายจ้าง เพื่อประกาศตําแหน่งงาน และคัดลอกรายชื่อผู้หางาน
สําหรับผู้ที่ต้องการมีงานทํา และนายจ้าง/สถานประกอบการ หากต้องการสอบถามข้อมูลเพิ่มเติมสามารถติดต่อได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือสายด่วนกระทรวงแรงงาน 1506 กด 2 กรมการจัดหางาน หรือสายด่วนกรมการจัดหางาน 1694